**József Attila**

**ÉS KERESSÜK AZ IGAZSÁGOT**

Lábunk elkophat hónaljig,  
Sej haj, fütyülve baktatunk,  
Igazságot keresünk, de  
Nem találunk még seholse.

Nincsen batyunk, csak az agyunk,  
Betyárkodó Ábel vagyunk,  
Nem kérdik, hogy szívünk dög-é,  
Gondolatunk az ördögé,  
Lelkünket meg Isten fogja  
Sziklaszántó ostorosba.

Hogyha tél van, hát didergünk  
S nem is tudjuk, hogy didergünk,  
Szemünk, fülünk lefagy együtt,  
Lázas szóval melengetjük,  
Nem hálunk soha árnyékban,  
Zsebünkben is csak szándék van,  
Magunk vagyunk: a kenyerünk,  
Hogyha vesztünk, úgyis nyerünk,  
Ínség, asszony nem bir velünk,  
Északnak meg délnek megyünk,  
Koldusokkal parolázunk,  
Ott a tanyánk, ahol ázunk,  
Összenőtt már a két kezünk  
S nem könyörgünk, nem vétkezünk,  
Nagy éhünk van s nem éhezünk,  
Mindig korábban érkezünk,  
Szájunkra a jövő hágott,  
Kiáltunk emberebb világot,  
Szeretetet, szabadságot,  
Szél a lábunk, arcunk áldott,  
Nézünk minden követ, ágot,  
Ahol utat ki se vágott,  
Sej haj, dallal, jó vigasszal,  
Asztaltalan szómalaszttal  
Keressük az igazságot.

**1924. jan. 4.**